Mann skadet med machete på Nøtterøy
Politiet bevæpnet seg og omringet et bolighus på Nøtterøy mandag ettermiddag etter meldinger om at en mann var blitt påført skader med en machete. En ambulanse kjørte en mann til sykehuset i Tønsberg, mens den antatte gjerningsmannen forskanset seg alene inne i huset. Politiet fikk beskjed om hendelsen klokken 16.42, og en knapp halvtime etterpå var situasjonen løst. - Vi kom tidlig i kontakt med vedkommende inne i huset og fikk opprettet en dialog. Vi nærmest snakket ham ut av huset og kunne foreta en rolig og udramatisk pågripelse klokken 17.15, sier operasjonsleder Kjetil Indahl i Vestfold politidistrikt til NTB. Den pågrepne er en gutt i slutten av tenårene, mens den skadde mannen er i 40-årene. - Jeg kan bekrefte at det er en familierelasjon mellom de to, men kan ikke gi nærmere opplysninger, sier Indahl. Mannen som ble kjørt til sykehus, er påført flere dype kutt i rygg og skuldre. Det er foreløpig ikke kjent hvor alvorlig skadd mannen er.
En gutt i slutten av tenårene ble mandag ettermiddag pågrepet av bevæpnet politi på Nøtterøy etter at han skal ha stukket en mann med machete.